Parys-moordsaak: ‘Ons het geklap, geskop’ | Netwerk24
Parys-moordsaak: ‘Ons het geklap, geskop’
Deur Alet van der Walt 12 Februarie 2019 18:09
’n Paar klappe en skoppe was volgens Loedie van der Westhuizen en sy swaer, Miela Janse van Vuuren, hul aandeel aan die beweerde moorde op Samuel Tjixa en Simon Jubeba.
Die twee mans het Dinsdag skulderkennings ingevolge art. 220 van die Strafproseswet by die rondgaande hof in Parys ingedien.
Dié drie mans het dié week skulderkennings in die rondgaande hof in Parys ingedien. Van links is Cor Loggenberg, Loedie van der Westhuizen en Miela Janse van Vuuren. Foto: Alet van der Walt
Van der Westhuizen, wat saam met sy oupa, ook Loedie, geboer het, was besig met plaaswerk toe hy hoor sy oupa is aangeval.
Hy is na die toneel waar Samuel Tjixa en Simon Jubeba toe reeds aangekeer was.
Van der Westhuizen sê in sy verklaring hy het die twee mans geklap en een ook op die heup geskop.
“Ek het hulle geklap en gevra wat hulle by oupa Loedie gedoen het.”
Hy het hierna ’n groot bobbejaansleutel van sy bakkie gehaal en herhaaldelik daarmee in die grond langs die een man geslaan om hom bang te maak.
Ek het hulle geklap en gevra wat hulle by oupa Loedie gedoen het
Johan Cilliers het toe gesê “dit is genoeg” en Van der Westhuizen het dit nie weer gedoen nie.
Miela Janse van Vuuren sê in sy verklaring hy het een van die twee mans twee keer met ’n gestewelde voet op die regterheup geskop.
Janse van Vuuren sê dat Müller, Wikus en Wian van der Westhuizen en Daniël, Fanie en Johan Oosthuizen op die toneel was toe hy daar opgedaag het.
Die drie Van der Westhuizen-neefs en Fanie Oosthuizen was almal art. 204-getuies vir die staat.
Janse van Vuuren sê in sy verklaring dat hy sy humeur verloor het nadat een van die twee mans gesê het dit was sy makker se plan om die “oubaas” dood te maak.
“Ek het my voet teruggetrek en die man geskop en op hom geskreeu ‘jou gemors’.
“Hy het die tweede skop verwag en dit met sy hande en knieë afgeweer,” sê Janse van Vuuren in sy verklaring.
Van die omstanders op die toneel het hom gekeer om nog iets te doen.
Boeta van der Westhuizen en Henk Prinsloo het in die verhoor getuig terwyl Anton Loggenberg, Cor Loggenberg, Loedie van der Westhuizen en Miela Janse van Vuuren skulderkennings by die hof ingedien het.
Die verhoor spruit uit die dood van Tixa en Jubeba, wat kort ná ’n plaasaanval op 6 Januarie 2016 aangekeer is.
Meer oor: Miela Janse Van Vuuren | Loedie Van Der Westhuizen | Parys